Erlend Bratland filmet musikkvideo på forbudt område
Ble bygget i 1926 under navnet «Lier Asyl». Fire av de syv bygningene ble stengt på 80-tallet, men tre bygg er fortsatt i drift. På det meste var det 600 pasienter innlagt på Lier sykehus, mens det i dag er rundt 80 sengeplasser. De avstengte byggene har de siste årene vært gjenstand for mange innbrudd. Folk har lett etter både spøkelser og utstyr. Bjørn Eidsvåg var sykehusprest der fra 1981 til 1988. Kilde: Drammens TIdende/Store norske leksikon SISTE KL 14.30: Vestre Viken kommer til å politianmelde popstjernen og filmstaben: - Når man legger ut bevisene for at man har tatt seg inn på annen manns grunn, så er det litt kjelkete. Vi har hatt mange henvendelser fra filmselskap og reklamebyråer som vil filme og sier alltid nei. Det er vanlig prosedyre at vi anmelder alle de forhold vi får melding om, sier Jon Hoff, driftsansvarlig for byggene i Vestre Viken, til VG. Men Erlend Bratland tok sjansen og uttalte følgende til VG før det ble kjent at han blir anmeldt. - Jeg har sett bilder fra dette stedet og blitt fullstendig fascinert. Det er en nydelig stemning og lett og fange melankolien, sier den tidligere «Norske Talenter»-vinneren Erlend Bratland til VG om Lier Asyl, som Buskerud-sykehuset opprinnelig het. Deler av klinikkvirksomheten ble lagt ned i 1985, selv om Lier psykiatriske sykehus fortsatt er i drift. Flere av bygningene har blitt stående tomme og falleferdige. Det er ikke lov å ta seg inn i bygningene, selv om området ikke er lukket og låst. I 2011 fikk det stor medieomtale da det viste seg at to tenåringsgutter hadde tatt seg inn og kommet over gammel sensitiv helseinformasjon i form av prøveresultater og pasientlister. Den gangen ble også saken politianmeldt. Bratland fryktet imidlertid ikke represalier da han og staben tok seg til rette på forbudt område. - Vi visste egentlig at man ikke får gå inn der, men det var ikke noe skilt. Alt var åpent, til og med utgangsdøren. Inngjerdingen hadde også en åpning, så vi regnet med at det gikk greit. Mange har laget reportasjer der før, forteller Bratland.Bratlands manager Daniel Hamnes sier til VG at de vil ta stilling til en eventuell politianmeldelse når den foreligger. - Frem til da lener vi oss tilbake og er fornøyd med resultatet og de fantastiske tilbakemeldingene vi har fått, sier Hamnes.Bratland er svært tilfred med videoresultatet. - Jeg syns det ble helt perfekte rammer for låten - med sterke malingsfarger som flerret av veggene. Jeg følte meg trygg og så ingen spøkelser, sier 22-åringen - som selv har skrevet det meste av teksten. - Den er inspirert av et familiemedlem og handler om det å føle seg alene og gå og bære på noe i stillhet. Jeg tror det er mange «silent sisters» der ute, mange som går gjennom livet uten å snakke om ting. Spesielt i Norge er vi opptatt av å bevare fasaden, mener Erlend. - Sangen handler ikke om deg selv? - Nei, det er bare viktig for meg at sangene betyr noe. Jeg liker å presentere historier i låttekstene. «Silent Sisters» kan henges på mange knagger, og jeg håper mange vil kjenne seg igjen på en eller annen måte. Mange tror at låten er en fortsettelse på den den lille teaseren «In My Head», som jeg slapp for noen uker siden. Flere har etterlyst en fullversjon av den, men det kommer altså ikke, ler Bratland.I stedet har han mange andre historier å fortelle, forsikre han. - Jeg har mye materiale liggende. Og så har jeg en jobb å gjøre med å bygge opp navnet mitt og meg selv som artist igjen. Han er klar for rampelyset igjen - seks år etter at han vant «Norske Talenter». For selv om Bratland som 16-åring toppet lista med låter som «Lost» og «Still Water», svarte ikke kjendistilværelsen til forventningene. Unggutten fra Kvinnherad gikk på en psykisk smell og trakk seg helt tilbake. Det ble plutselig helt uaktuelt å smi mens jernet var varmt.I stedet tok Bratland en lang pause og deretter frisørutdannelse i Bergen. - Jeg jobber fortsatt som frisør, men nå i Tønsberg, og det skal jeg fortsette med. Det er greit å ha noe å stå opp til hver dag. Men fra nå av blir musikken det jeg prioriterer foran alt. Denne gangen har jeg mer kontroll på det kunstneriske, og jeg er mer ekte. Uansett hva folk vil at jeg skal gjøre, så er det uaktuelt dersom jeg ikke er komfortabel med det selv. Det har vært en reise å komme hit jeg er i dag, men nå er jeg trygg, og livet er i balanse. - Er du en melankoliker? - På mange måter er jeg nok det. I hvert fall den kunstneriske delen av meg. Det er lettere for meg å sette ord på vonde situasjoner enn noe annet, svarer Bratland - som er sterkt inspirert av kvinnelige artister som Cher, Tina Turner og Toni Braxton. - Alle jeg ser opp til, er kvinner, så det er nok en sterk feminin energi i musikken min, selv om stemmen min er mannlig.Da han vant «Norske Talenter», var det med fargesprakende hårmanke, og fargen varierte deretter gjerne fra uke til uke. - Image er fortsatt viktig for meg, men jeg er mer voksen. Mer dempet. Stilen min er fremdeles mørk, og håret er lilla i tuppene, men hele meg er mer nedtonet. Det skapte overskrifter da Bratland for første gang snakket om sin homofile legning i «God Kveld Norge» i 2010. - Men det var jo ikke sånn at jeg sto fram. Alle rundt meg hadde visst det alltid. det var bare det at ingen i pressen hadde spurt før. Når VG spør om han har kjæreste i dag, blir han taus. - Det velger jeg ikke å kommentere, sier han med et smil.Heller ikke musikkvideoregissør og kjendisfotograf Rolf-Ørjan Høgset fryktet hardt vær før de utførte videostuntet. - Vi er klar over at det er kommunens bygninger, men jeg kan ikke forstå at det skulle være forbudt område. Alt var åpent, og det var ingen skilt om at det ikke var lov å være der, uttalte Høgset til VG før det ble klart at dette blir politianmeldt. - Det er folk inne i bygningene hver eneste dag og fotograferer. Bare mens vi var der noen få timer, var det flere som var innom, både med og uten kamera. Dersom dette var forbudt område, burdet det vært merket og sikret, i stedet for at det står som nå og hvem som helst kan gå inn, ikke minst barn som leker, mener Høgset.Før fridtsansvarlig Jon Hoff opplyste til VG at innspillingen kan få rettslig etterspill, uttalte Odd Vegard Kandal-Wright, kommunikasjonsrådgiver ved Vestre Viken, seg på generelt grunnlag. - Alle som søker om å få komme inn i de nedlagte lokalene, får nei. Det foregår pasientbehandling i byggene rundt, så det kan være forstyrrende. I tillegg er det en sikkerhetsrisiko. Derfor har vi sperringer rundt, forklarer Kandal-Wright. - Det blir inspisert og foretatt kontroller hver uke. Da sjekker man om gjerdene er i ordene, og er de ikke det, blir de reparert. Denne konkrete saken kan jeg ikke uttale meg om, legger han til.Men nå har både Kandal-Wright og Hoff sett musikkvideoen, og det blir altså tatt affære. - Det er vår standardprosedyre. Man tar seg ikke inn i andre folks hus selv om døren står åpen. Det er meget farlig å oppholde seg i disse lokalene. Trapper har falt sammen og bygningskonstruksjonen kan gi etter. Dessuten er det støyende for pasientene ved sykehuset. Nå er det fredag ettermiddag, men vi skal snakke om dette til uken, og politianemeldelsen vil bli sendt inn, sier Hoff - som påpeker at det er hengt opp skilt rundt byggene om at det er forbudt område. Utendørsscenene i musikkvideoen er filmet i Tønsberg. Kvinnen i videoen heter Tatiana Petrova og er en bekjent av Bratland.
For å få akkurat de omgivelsene han ønsket, snek Erlend Bratland (22) og filmteamet seg inn i de nedlagte lokalene ved Lier psykiatriske sykehus. Nå får det etterspill.